AGF bekræfter nu, at de har solgt sin venstreback Daniel Christensen til belgiske Westerlo, da han selv ønskede at komme af sted.

AGF har solgt sin venstreback gennem de seneste godt to sæsoner til det belgiske bundhold Westerlo, bekræfter klubben nu i en pressemeddelelse.

- Det lå ikke i kortene, at vi skulle sælge DC, men vi har fået en fornuftig aftale med Westerlo, og samtidig vil vi ikke stå i vejen for den spændende mulighed, som pludselig er opstået for DC. Han har givet udtryk for, at han gerne vil forfølge denne chance, og det har vi valgt at imødekomm, siger sportschef Jens Andersson og fortsætter:

- DC har ydet en topprofessionel indsats for AGF, og 80 kampe på godt to sæsoner taler sit tydelige sprog. Han har samtidig været en god ambassadør for klubben og er vellidt blandt holdkammerater, trænere og ledere. Vi under ham denne mulighed for et udenlandseventyr, og på vegne af AGF vil jeg gerne takke ham for hans dedikerede indsats og ønske ham held og lykke.

27-årige Christensen nåede 80 kampe og tre mål i AGF-trøjen.

KØB BILLETTER TIL AGF's KOMMENDE HJEMMEKAMPE HER!